
A parti cirkuláció vizsgálata anticiklonális helyzetben

Az általános légkörzés mezoskálájú folyamatai mellett léteznek olyan lokális légáramlatok, melyek helyi hatás, vízfelület vagy domborzat következményei. Ilyen a parti cirkuláció jelensége is, mely elsősorban nagy kiterjedésű vízfelszínek (óceánok, tengerek, nagyobb tavak) és szárazföld határán figyelhető meg. Munkám során ennek csak kisebb szegmensével, a tavi cirkulációval szeretnék foglalkozni. A szárazföld és az állóvíz különböző mértékű felmelegedése légmozgást generál, melynek következtében a nappali órákban a szárazföld felett felemelkedő légtömeg a víz felé áramlik, ahol megbontva a hidrosztatikai egyensúlyt leáramlás indul meg. A légoszlop alján szétáramló levegő a szárazföld felett kialakuló léghiány pótlására a part irányába folytatja útját, bezárva ezzel a parti cirkulációs rendszert. Az éjszaka során ellentétes irányú légcsere zajlik.
Külföldi parti cirkulációs modellek mintájára készítettünk egy egyszerű, 2 dimenziós modellt a Balatonra, mivel a tó felülete elég nagynak bizonyult ahhoz, hogy a légáramlat kifejlődjön rajta. A tó hossztengelyére merőlegesen kijelöltünk egy keresztmetszetet Siófok és Csopak között. A 30 km hosszú keresztmetszet középső harmadát szimmetrikusan a tó felszíne borítja. Erre a kétdimenziós mezőre a hidro-termodinamikai egyenletrendszert hidrosztatikus közelítéssel, száraz légkört feltételezve, explicit közelítő módszerekkel oldottunk meg.
Ahhoz, hogy egy tónak önálló cirkulációs rendszere alakulhasson ki derült, besugárzásban gazdag, nyugodt légállapotra van szükség. Ez tipikusan anticiklonális helyzetre jellemző, így kutatásom során egy ilyen típusú nyári napra vonatkozóan vizsgáltam a jelenséget. A modellt budapesti 12 UTC-s ballonszondás mérés alapján inicializáltuk. A légköri állapotváltozók kezdetben homogén eloszlásúak, a cirkuláció kialakulását a tó hőmérsékletének változtatásával érjük el.
Diákköri dolgozatom célja a parti cirkuláció és annak modellezésével kapcsolatos külföldi és hazai publikációk minél szélesebb körű megismerése és rendszerezése, valamint az általunk készített modell ismertetése.



